CELEX: C2007/283/38
Language: et
Date: 2007-11-24 00:00:00
Title: Kohtuasi C-438/07: 19. septembril 2007 esitatud hagi — Euroopa Ühenduste Komisjon versus Rootsi Kuningriik

24.11.2007   
            
            
               ET
            
            
               Euroopa Liidu Teataja
            
            
               C 283/21
            
         19. septembril 2007 esitatud hagi — Euroopa Ühenduste Komisjon versus Rootsi Kuningriik
   (Kohtuasi C-438/07)
   (2007/C 283/38)
   Kohtumenetluse keel: rootsi
   Pooled
   
      Hageja: Euroopa Ühenduste Komisjon (esindajad: L. Parpala, M. Patakia ja S. Pardo Quintillán)
   
      Kostja: Rootsi Kuningriik
   Hageja nõuded
   Euroopa Ühenduste Komisjon palub Euroopa Kohtul:
   
               —
            
            
               tuvastada, et kostja on rikkunud nõukogu 21. mai 1991. aasta direktiivi 91/271/EMÜ asulareovee puhastamise kohta (1), mida on muudetud komisjoni 27. veebruari 1998. aasta direktiiviga 98/15/EÜ (2), artikli 5 lõikeid 2, 3 ja 5. Rikkumine seisneb asjaolus, et Rootsi Kuningriik ei olnud 31. detsembriks 1998 võtnud kõiki vajalikke meetmeid tagamaks, et linnastute, mille inimekvivalent on üle 10 000, asulareoveepuhastitest otse tundlikele aladele või nende valgaladele juhitav vesi vastaks määruse nr 91/271/EMÜ lisas 1 ette nähtud nõuetele;
            
         
               —
            
            
               mõista kohtukulud välja Rootsi Kuningriigilt.
            
         Väited ja peamised argumendid
   1994. aastal klassifitseeris Rootsi kõik oma veekogud tundlike aladena. Aastail 1998 ja 2000 kinnitas Rootsi seda klassifikatsiooni Euroopa Ühenduste Komisjonis (edaspidi „komisjon”), teatades, et kriteeriumina kasutati eutrofeerumist ning et asjaomased veekogud määravad tertsiaarsena käsitlemise vajaduse.
   Rootsi ametivõimud leiavad, et lämmastiku eemaldamine üle 10 000 inimekvivalendiga (ie) ja Norrtälje kommuunist põhja pool asuvate linnastute asulareoveepuhastitest Läänemerre juhitavast veest ei ole tingimata vajalik. Seepärast eemaldatakse lämmastik ainult Norrtälje kommuuni ja Norra piiri vahele jäävatel rannikualadel. Rootsi ametivõimud on ka seisukohal, et Lõuna-Rootsi keskosas asuvad üle 10 000 inimekvivalendiga linnastud ei põhjusta eutrofeerumist, kuna vee voolamisel läbi valgala saasteallikast mereni toimub piisav loomulik lämmastiku kinnipidamine.
   Komisjon leiab, et teaduslikult on tõestatud, et fosfor ja lämmastik on peamised Läänemere eutrofeerumise põhjustajad. Rannikuvetesse juhitud fosfori- ja lämmastikuheitmed levivad Läänemere teistesse osadesse ja Läänemere valgalasse jäävatesse sisevetesse juhitud heitmed soodustavad Läänemere eutrofeerumist.
   Seetõttu tuleb asjaomastes asulareoveepuhastites alustada lämmastiku üldise eemaldamisega linnastutest, mille inimekvivalent (ie) on üle 10 000, otse tundlikele aladele või nende valgaladele juhitavast veest.
   Nende meetmete vastu võtmata jätmise puhul on tegemist direktiivi 91/271/EMÜ asulareovee puhastamise kohta, mida on muudetud direktiiviga 98/15/EÜ, rikkumisega, eeskätt selle artiklite 5 lõigete 2, 3 ja 5 rikkumisega.
   
      (1)  EÜT L 135, lk 40; ELT eriväljaanne 15/12, lk 26.
   
      (2)  EÜT L 67, lk 29; ELT eriväljaanne 15/04, lk 27.